Muhammad Farah Aideed
Muhammad Farah Aideed, Maxamed Faarax Caydiid, 15.12.1934-1.8.1996, somalisk militsleder. Efter Muhammad Siyaad Barres magtovertagelse i 1969 blev Aideed udnævnt til hærchef; han deltog som officer i krigen mod Etiopien i 1977-78 og blev i 1984 udnævnt til ambassadør i Indien. I 1989 indledte Aideed et oprør mod præsident Barre og drev ham ud af Mogadishu i begyndelsen af 1991. Aideed tilhørte Hawiye-klanens subklan, Habr Gedir, der støtter Somali National Alliance, en fraktion af United Somali Congress. Aideeds tropper tog i 1993 FN-soldater som gidsler og blev af FN anklaget for at stå bag drab på bl.a. pakistanske og amerikanske FN-soldater. Efter sin død efterfulgtes Aideed som militsleder af sønnen Hussein Aideed (f. 1962).